text: Al·legacions a l\'ordenança de civisme 71 kB
  El passat 26 de juliol de 2016 va ser aprovada inicialment pel Ple municipal la modificació de l'Ordenança dels espais d'ús públic i civisme. El nostre grup municipal va votar-hi en contra, justificant el sentit del vot a través de la intervenció en el Ple.
  Des del grup municipal de la Crida-CUP, vam reclamar una reflexió per tal que l'ús de l'espai públic es reguli en funció de les necessitats i potencialitats de la població, en funció de principis com la igualtat d'oportunitats, la inclusió social de les persones amb discapacitat i l'accessibilitat universal, per tal que tothom pugui gaudir de l'espai públic. Vam denunciar també que la normativa continuï sent un instrument limitador de la llibertat d'expressió i de manifestació o que permeti un tracte diferencial a unes i altres persones i entitats en funció d'uns criteris totalment subjectius.
  En aquesta línia i amb la voluntat explícita de millorar-ne el contingut hem presentat un conjunt d'al·legacions a la modificació de l'esmentada ordenança.
  En la primera de les al·legacions proposem que sigui retirada l'obligació per a les entitats sense afany de lucre d'incloure en la petició del permís el «motiu de la pancarta», ja que aquesta obligació, no justificable per motius de regulació de l'espai públic, pot suposar censura prèvia, o limitació de la lliure difusió d'idees, pensaments i opinions. En referència a aquesta qüestió també hem reclamat que per a les entitats sense afany de lucre el termini per a demanar permís, no sigui un obstacle limitador a l'exercici de la llibertat d'expressió, sempre i quan es justifiquin raons d'urgència.
  En la segona de les al·legacions proposem que, per tal de garantir un tracte igualitari per a totes les entitats, l'ordenança defineixi en quina tipologia d'actes i/o d'entitats l'Ajuntament exigirà l'obligatorietat de neteja en activitats realitzada en espais públics i en quines circumstàncies s'exigirà el dipòsit de fiança vinculat a aquesta obligació. Hem proposat també que s'exigeixi la fiança i l'obligatorietat de neteja sempre que es tracti d'empreses, persones o entitats amb afany de lucre.
  En la tercera de les al·legacions reclamem que, atès que l'obligació dels ajuntaments és remoure els obstacles que impossibiliten la igualtat d'oportunitats de les persones que presenten dèficits funcionals, s'acompleixi amb la legislació i requeriments tècnics dirigits a fer possible la participació plena i efectiva de les persones que presenten alguna discapacitat. En concret proposem que per tal de promoure l'accessibilitat i garantir la igualtat d'oportunitats i la no-discriminació de les persones amb discapacitat visual, els elements del mobiliari per a terrasses i establiments de restauració s'hagin d'ubicar a un mínim de 90 cm. de la façana.